Kmećani
Kmećani su naseljeno mjesto u gradu Banjoj Luci, Bosna i Hercegovina. Udaljeno je 42 km. od Banje Luke. Uz gornji i srednji tok rijeke Gomionice uočljive su brojne gomile rudarske šljake, jame i lagumi koji svjedoče da se od davnina ovdje razvijalo rudarstvo. Eksploatacija željezne rude na širem području bila je jedna od osnovnih privrednih aktivnosti i u antička vremena. Vodena snaga rijeke Gomionice, čije ime potječe od rudarskih gomila (Gomilnica) pokretala je rudarske stupe, mehanizme za obradu sirovine i izradu metalnih poluga, koje su bile u upotrebi do početka XX stoljeća Gomionica je u srednjem vijeku pripadala župi Zemljanik, koja se podudara sa potonjom osmanskom nahijom Zmijanje. U kasnom srednjem vijeku ovi krajevi postaju politički značajniji, tako da se od druge polovine XIII stoljeća u pisanim izvorima spominju pod imenom Donji Kraji. Feudalni gospodar oblasti u zadnjim decenijama XIII stoljeća bio je vojvoda Prijezda. U naselju se nalazi manastir Gomionica, smješten uz riječicu Gomionicu. Prvi put se spominje 1540/41. godine u jednom osmanskom popisnom defteru pod imenom manastir Zalužje, drugim imenom Gomionica. Proglašen je za nacionalni spomenik Bosne i Hercegovine